Dronning Wilhelminas innsettelsesmedalje

Dronning Wilhelminas innsettelsesmedalje (nederlandsk: Inhuldigingsmedaille 1898) er en nederlandsk minnemedalje innført i anledning innsettelsen av Wilhelmina  som dronning av Kongeriket Nederlandene. Innsettelsen fant sted 6. september 1898.Müller, Erik: «Inhuldigingsmedaille 1898», Nederlandse Ridderorden en Onderscheidingen.

Innsettelsesmedaljer er senere også utgitt i forbindelse med innsettelsen av dronning Juliana i 1948, dronning Beatrix i 1980 og kong Willem-Alexander i 2013.

Utforming
Det ble laget to medaljer til dronning Wilhelminas innsettelse, en bærbar medalje og en bordmedalje.Thornit, Per: The royal commemorative and inauguration medals of the Netherlands 1898–1980, København: Ordenshistorisk selskab, 1984, s. 4.

Den bærbare medaljen er i bronse og har en diameter på 37,7 mm.Thornit, s. 5. Den har på avers et dobbeltportrett av Wilhelmina og moren, dronning Emma, som var regent fra Wilhelmina arvet tronen som mindreårig i 1890 til hun ble innsatt i 1898. På revers har medaljen innskriften «WILHELMINA KONINGIN DER NEDERLANDEN EMMA KONINGIN WEDUWE REGENTES NOVEMBER 1890-AUGUSTUS 1898 TER HERINNERING» i venstre, øvre del og i nedre og høyre del et motiv bestående av en appelsinkvist med frukter, og en pute med kongekrone, septer, sverd og rikseple.

Medaljen er opphengt i et bånd i fargene, oransje, blått og oransje. Dette er fargene til Huset Oranien-Nassau.

Medaljens forside er utformet av Johan H. Ph. Wortman, mens baksiden er utformet av firmaet Koninklijke Utrechtsche Fabriek van Zilverwerken van C.J. Begeer.

Bordmedaljen er i gull, sølv eller bronse og er 60 mm i diameter. Den har på avers dronning Wilhelminas brystbilde oppvoksende fra nedre kant av medaljen og omgitt av omskriften «WILHELMINA KONINGIN DER NEDERLANDEN». Reversen har et motiv med dronningen i innsettelsesskrud som tar den nederlandske jomfru i hånden og med en løve i bakgrunnen. Nedenfor motivet står innskriften «INHULDIGD DEN 6. SEPTEMBER 1898». 

Tildeling
Den bærbare medaljen ble tildelt hofftjenestemenn og tjenestepersonell. Det ble laget 400 slike medaljer.Thornit, s. 6.

Bordmedaljen ble tildelt gjester i valør etter rang. Det ble utdelt 25 medaljer i gull, 482 i sølv og  i bronse.Thornit, s. 7.

Referanser

Kilder
Müller, Erik: «Inhuldigingsmedaille 1898», Nederlandse Ridderorden en Onderscheidingen
Thornit, Per: The royal commemorative and inauguration medals of the Netherlands 1898–1980, København: Ordenshistorisk selskab, 1984, s. 4–7. ISBN 87-88513-01-7

Kategori:Nederlandsk samfunn
Kategori:Huset Oranien-Nassau
Kategori:Utmerkelser etablert i 1898